kardosdrur/scandi-wiki huggingface dataset:
Bjørn Heger

Bjørn Heger (19. december 1914 – 2. september 1985) var en norsk læge, der blev kendt for sin deltagelse i det hjælpearbejde for skandinaviske fanger i tysk fangenskab under anden verdenskrig, der kulminerede i aktionen med de hvide busser.

Bjørn Heger var ung medicinstuderende, da krigen brød ud, og efter at have siddet i fangenskab i flere tyske fængsler blev han overført til civilinternering på godset Gross Kreutz, hvor også blandt andet familien Johan Bernhard Hjort var interneret. Han blev her involveret i det arbejde, som disse og andre foretog for fangerne.

Efter krigen blev han gift med Hjorts datter, Wanda, og han fuldførte sit medicinstudium, hvorefter han virkede som læge. Han havde pådraget sig tuberkulose under sine fængselsophold, og dette plagede ham i flere år efter krigen. I 1985 blev han sammen med sin hustru udnævnt til ridder af 1. klasse af St. Olavs Orden for sin indsats under krigen.

Eksterne henvisninger 
 Interview med Wanda Heger i Norsk Røde Kors' blad, nr. 2, 2005 

Nordmænd i 2. verdenskrig
Gottfrid Björck

Karl "Gottfrid" Björck (31. maj 1893 – 8. juli 1981) var en svensk officer, der blandt andet deltog som leder af aktionen med de hvide busser i slutningen af 2. verdenskrig.

Gottfrid Björck var blandt andet chefadjudant hos kong Gustav 5., og han var som oberst inspektør for de svenske forsyningstropper under krigen. Det var herfra, at det store flertal af de personer, der deltog i de hvide busser, kom fra, og lederen var derfor også fra disse tropper.

Björck nåede en rang af generalmajor, inden han gik på pension fra det svenske forsvar.

Svenskere i 2. verdenskrig
Kristian Ottosen

Kristian Ottosen (15. januar 1921 – 1. juni 2006) var en norsk faglitterær forfatter og modstandsmand.

Han tog sin studentereksamen samme år, som Norge blev besat i 1940, og han gik ind i modstandskampen. I 1942 blev han arresteret og ført til Tyskland som Nacht und Nebel-fange. Han kom til at sidde i flere koncentrationslejre, heriblandt Sachsenhausen og Neuengamme. Han blev reddet af de hvide busser i foråret 1945, men var meget svækket.

Efter krigen arbejdede han i studenterarbejde, og han var i perioden 1950-79 leder af Studentsamskipnaden i Oslo. Han var også central i etableringen af de såkaldte distriktshøjskoler, der blev etableret fra 1969. Endvidere var Ottosen initiativtager til statens lånekasse til studerende, og han sad i bestyrelsen for NRK og det norske Nationaltheatret.

Kristian Ottosen har skrevet en lang række bøger, herunder flere om norske krigsfanger og forholdene i koncentrationslejrene. Han modtog flere priser og blev i 1994 udnævnt til kommandør af St. Olavs Orden.

Modstandsfolk fra Norge
Faglitterære forfattere fra Norge
Kommandører af Sankt Olavs Orden
Norsksprogede forfattere fra Norge
Ole Klæstrup Christensen

Ole Klæstrup Christensen (født 7. maj 1955 i Ingstrup, Pandrup Kommune)
var socialdemokratisk medlem af Europa-Parlamentet fra 2004 til 2019.

Baggrund 
Ole Klæstrup Christensen blev født i 1955 som søn af møbelsnedker Niels Christensen og Else Christensen. 
Han gik i Brovst Skole fra 1962 til 1971.
Christensen var i lære som isenkræmmer hos Brovst Isenkram fra 1971 til 1974 og fortsatte som isenkræmmer til 1976.
Han blev uddannet merkonom i 1984 fra Aalborg Handelsskole.
I 1989 student fra samme sted.
Han var i øvrigt elitetræner og underviser ved Trænerskolen Aalborg i nogle år fra 1990. Christensen var overkonstabel i Dronningens Livregiment 1976-1990.

Hans øvrige hverv har været som erhvervskonsulent i Aalborg Erhvervsråd (1992-1998), arbejdsmarkedskonsulent i SID Nordjylland (2002-2004), næstformand i LO Brovst (1982-1989), medlem af forbundsbestyrelsen HKKF (1984-1988) og næstformand i Arbejdsmarkedsrådet Nordjylland (2001-2004).

Han er gift med Inger, som han har to børn med.

Politisk karriere 
Christensen var formand for socialdemokratiets vælgerforening i Brovst 1984-1989.
I 1989 blev han kommunalbestyrelsesmedlem i Brovst Kommune. Han var borgmester 1998-2002, hvorefter han var viceborgmester og socialudvalgsformand til 2004.
Han var medlem af bestyrelsen for Kommuneforeningen Nordjylland (2002-2004).

Ved Europa-Parlamentsvalget 2004 blev Christensen valgt ind som nr. 4 på den socialdemokratiske liste. Han blev genvalgt ved Europa-Parlamentsvalget 2009.
Ole Christensen blev genvalgt endnu engang ved valget i 2014. I EU-Parlamentet er han fra 2014 medlem af udvalget for Beskæftigelse og Sociale Anliggender samt delegationen for forbindelserne mellem EU og AVS. Han er stedfortræder i fiskeriudvalget og delegationen for forbindelserne mellem EU og Tyrkiet.

Referencer

Eksterne henvisninger 
 Europa-Parlamentets profil
 Personlig hjemmeside 

Borgmestre fra Socialdemokraterne
Medlemmer af Europa-Parlamentet fra Danmark 2004-2009
Medlemmer af Europa-Parlamentet fra Danmark 2009-2014
Medlemmer af Europa-Parlamentet fra Danmark 2014-2019
Personer i Kraks Blå Bog
Zaki

Zaki Youssef (født 24. juli 1979 i Danmark) - som musiker kendt under navnet Zaki - er en dansk rapper, hiphopper, skuespiller og dramatiker.

Baggrund 

Zaki Youssef er født og opvokset i boligblokken Lille Birkholm i Herlev som søn af en dansk mor og en egyptisk far. Han har bl.a. gået på Akademiet For Utæmmet Kreativitet. Som 17-årig lærte han arabisk og rejste til Egypten for at udforske sine rødder. Bror til skuespilleren Joel Hyrland.

Musiker 

Zaki har en omfattende musikalsk baggrund, blandt andet hos avantgardeensemblet Æter. Hans debutalbum, der udkom i 2001, er en blanding af blandt andet hiphop-beats og arabiske musikstykker. Zaki rapper på arabisk, spansk, engelsk og dansk. Live bliver han ofte bakket op af Mc Mystic, der medbringer en tyk reggae/ragga-indflydelse.

Skuespiller og dramatiker 

Zaki Youssef har bl.a. medvirket i teaterstykker på teatret Republique og spillet titelrollen i Don Juan på Betty Nansen Teatret. Han modtog Reumerts Talentpris i 2011 efter at have skrevet og spillet hovedrollen i stykket Præmieperker på Det Kongelige Teater. I efteråret 2015 var han aktuel med det delvis selvbiografiske, anmelderroste stykke Jeg hører stemmer på Teater Sort/Hvid, co-produceret af Det Kongelige Teater. I foråret 2018 havde han premiere på forestillingen "Der var et yndigt land", en opfølger på den første forestilling "Jeg hører stemmer". Forestillingen var som den første også en succes og det blev derfor besluttet at den skulle genopsættes igen i efteråret 2018 på Det Kongelige Teater.

Diskografi 

 Musikmozaik (2001)
 Life, Love & Resistance (2009)

Referencer

Eksterne henvisninger 
 
 

Hiphoppere fra Danmark
Rappere fra Danmark
Dramatikere fra Danmark
Skuespillere fra Danmark
Ravensbrück koncentrationslejr

Ravensbrück var en berygtet koncentrationslejr for kvinder i Nazityskland ca. 90 km nord for Berlin. Lejren blev påbegyndt i november 1938 efter ordre fra SS-lederen Heinrich Himmler, og den stod klar til åbning i maj 1939. I foråret 1941 blev der opført en mindre lejr for mænd ved siden af hovedlejren.

Fra 1939 til 1945 passerede over 130.000 kvinder gennem lejren, og af dem overlevede kun 40.000. De indsatte kom fra de dele af Europa, som var besat af tyskerne. Den største gruppe var polakker, hvoraf omkring 40.000 på et tidspunkt opholdt sig i lejren.

Også flere skandinaviske kvinder opholdt sig i lejren, der var et af målene for redningsaktionen med de hvide busser i foråret 1945. I alt blev omkring 7.000 kvinder reddet, fordi Folke Bernadotte havde forhandlet sig frem til, at de hvide busser måtte tage ikke blot skandinaviske, men alle syge fanger med. Lejren blev befriet 30. april af de sovjetiske styrker, og de fandt endnu omkring 3.500 syge kvinder og børn samt nogle hundrede mænd i lejren. Mange af dem var så afkræftede, at de døde i de kommende uger.
Fra befrielsen til 1994 fungerede lejren som kaserne for russiske soldater. Der blev indviet et mindesmærke for lejren i 1959, og ved 50-året for krigens afslutning i 1995, da de russiske soldater var rejst, blev området omkring lejrindgangen åbnet for offentligheden.

Eksterne henvisninger 

 Ravenbrücks officielle hjemmeside

Koncentrationslejre i Tyskland
Etableret i 1939
SJ

SJ AB er et svensk statsligt aktieselskab, som primært varetager jernbanetrafik i Sverige.  SJ AB blev dannet ved opdeling af Statens Järnvägar den 1. januar 2001.  Virksomheden anvender varemærket SJ.

Trafik
SJ kører egne tog, blandt andre hurtigtoget (til og med 11/12-2011=) X 2000 (fra og med den 12/12-2011 = Snabbtåg), InterCity, regionaltog samt nattog.  Nattogene køres blandt andet mellem Malmö og Stockholm, fra Göteborg til Umeå og Åre/Duved og fra Stockholm til Umeå og Åre/Duved. Desuden kører SJ i entreprise for lokale trafikselskaber rundt omkring i landet.

International trafik

Linx
SJ har ikke længere international trafik til Norge, men i begyndelsen af 2000'erne oprettede SJ og de norske statsbaner, NSB, det fælles datterselskab Linx, som varetog den internationale jernbanepassagertrafik mellem de nordiske hovedstæder, på jernbanestrækningerne Stockholm-Karlstad-Oslo og Oslo-Göteborg-Malmö-København.  Hovedkontoret lå i Göteborg.

Linx havde egne X2-hurtigtog (samme togtype som X 2000) under varemærket Linxtåg, samt lokomotivdrevne InterCity-tog.  Trafikken mellem Oslo og Göteborg kørtes udelukkende med InterCity-tog, da denne strækning ikke er anlagt til hurtigtog.

På grund af dårlig økonomi blev Linx nedlagt ved årsskiftet 2004-2005.  Strækningerne Stockholm-Karlstad og Göteborg-Malmö blev overtaget af SJ, foruden weekendtrafik mellem Karlstad og Oslo.  NSB kører fortsat trafikken mellem Oslo og Göteborg, mens Øresundstogene delvis kører trafikken på strækningen Göteborg-Malmö-København.

Berlin Night Express
Sammen med den tyske virksomhed Georg Verkehrsorganisation kørte SJ nattogstrafikken på strækningen Malmö-Berlin, over Østersøen via færgeruten Trelleborg-Sassnitz.  Togene blev kørt under varemærket Berlin Night Express, og blev markedsføret som nogle af Europas mest moderne sovevognstog.  Toget blev kørt uden medvirken af de tyske statsbaner, der valgte at stoppe trafikken. I marts 2012 blev trafikken overtaget af Veolia Transport.

Se også
Banverket

Ekstern henvisning

SJ AB's hjemmeside

Jernbaneselskaber i Sverige
Statsejede virksomheder fra Sverige
SJ (flertydig)

SJ har flere betydninger:

 SJ AB – svensk statsejet aktieselskab der varetager passagertransport via jernbane; blev udskilt fra Statens Järnvägar i 2001
 Statens Järnvägar – svensk statsejet jernbaneselskab der blev nedlagt i 2001
 Seriøse Jurister – Studenterpolitisk forening på Aarhus Universitet.
Statens Järnvägar

Statens Järnvägar (SJ, oprindelig Kungl. Järnvägsstyrelsen) var en statslig svensk jernbanetransportvirksomhed indtil den 1. januar 2001, hvor virksomheden blev opdelt i mindre, statsejede selskaber:

 SJ AB – persontrafik
 Green Cargo – godstog
 EuroMaint – vedligeholdelse af togmateriel
 Jernhusen – eje og drift af jernbanestationer og andre tilknyttede ejendomme
 Unigrid – informationsteknologi
 TraffiCare – togrengøring mm
 TrainTech Engineering AB, nuværende Interfleet Technology – vedligeholdelse af togmateriel (tidligere SJ Maskindivision/SJ Teknik)

Eksterne henvisninger 

Jernbaneselskaber i Sverige
Too Young to Die?

Too Young to Die? er en amerikansk tv-film fra 1990, der sætter fokus på debatten om dødsstraf. I filmen medvirker blandt andre Brad Pitt og Juliette Lewis, og plottet er baseret på en sand historie omkring Attina Cannaday, der dræbte Ronald Wojcik i Harrison County, Mississippi den 3. juni 1982.

Rolleliste
Michael Tucker ...  Buddy Thornton 
Juliette Lewis ...  Amanda Sue Bradley 
Brad Pitt ...  Billy Canton 
Alan Fudge ...  D.A. Mark Calhoun 
Emily Longstreth ...  Jean 
Laurie O'Brien...  Wanda Bradley Sledge 
Yvette Heyden ...  Mikes nye jente 
Tom Everett ...  Judge Harper
Michael O'Keefe ...  Mike Medwicki 
Dean Abston...  Harvey Sledge 
J. Stephen Brady ...  Brian 
Mark Davenport ...  Mickey 
Lew Hopson ...  Star 
Annabelle Weenick ...  Birdie Jewel 
Charles C. Stevenson Jr. ...  Pastor

Eksterne henvisninger 
 
 Beskrivelse på MSN
 http://www.mdoc.state.ms.us/InmateDetails.asp?PassedId=42451 
 http://www.mdoc.state.ms.us/InmateDetails.asp?PassedId=01440 
 http://www.oyez.org/media/item?type=audio&id=argument&parent=cases/1980-1989/1986/1986_85_5454

Tv-film fra USA
Amerikanske film fra 1990
Dramafilm fra USA
Trafikverket

Trafikverket er efterfølgeren til Vägverket og Banverket, som blev sammenlagt i 2010, og er den myndighed i Sverige, som bl.a. er ansvarlig for den svenske stats jernbaneanlæg. Banverket blev dannet i 1988, hvor SJ blev opdelt, og togtrafikken blev afreguleret. Trafikverkets hovedkontor ligger i Borlänge i Dalarna. Generaldirektør er siden 1. april 2010 Gunnar Malm.

Trafikverket står bl.a. for drift og vedligeholdelse af størstedelen af jernbanenettet i Sverige og giver, mod en afgift, adgang til sporene for de virksomheder, som ønsker at transportere gods eller passagerer. Også nyanlægning af jernbanestrækninger varetages og planlægges af Trafikverket. Øvrige spor ejes blandt andre af Storstockholms Lokaltrafik, mens eksempelvis Roslagsbanan og Inlandsbanan drives som selvstændige virksomheder. Derudover er der en del kommunale og private sporanlæg såsom havnespor og industrispor.

På Trafikverkets hjemmeside er der udførlige oplysninger om alle igangværende og planlagte banearbejder på det svenske jernbanenet.

Ekstern henvisning 
 Trafikverkets hjemmeside

Jernbanetransport i Sverige
Organisationer fra Sverige
Svenske myndigheder
Michael Tucker

Michael Tucker (født 6. februar 1944 i Baltimore, Maryland) er en amerikansk skuespiller. Han er bedst kendt for sin rolle som Stuart Markowirz i L.A. Law, hvor han spillede sammen med sin kone Jill Eikenberry (som Ann Kelsey).

Udvalgt filmografi 
 L.A. Law: The Movie, (2002) – Stuart Markowitz
 Growing Up Brady, (2000) – Sherwood Schwartz
 L.A. Law, (1986)-(1994) – Stuart Markowitz
 A Town Torn Apart, (1992) – Dennis "Doc" Littky
  A Nick of time, (1991)
 Too Young to Die? ,(1990) – Buddy Thornton
 The Purple Rose of Cairo, (1985) – Gils agent
 Diner, (1982) – Bagel
 Eyes of Laura Mars, (1978) – Bert

Eksterne henvisninger 
 Officiell netside for Jill Eikenberry og Michael Tucker 
 

Skuespillere fra USA
Jernbaneverket

Jernbaneverket (JBV) var en norsk offentlig myndighed underlagt Samferdselsdepartementet, med ansvar for de norske jernbaners infrastruktur (skinner, signaler, sporskifter osv.), en del stationsbygninger og drift af jernbaneanlæggene i øvrigt. JBV havde ansvaret for infrastrukturen uafhængigt af hvilket selskab, der var togoperatør. Jernbaneverket varetog al offentlig jernbaneinfrastruktur på vegne af den norske stat. JBV blev oprettet i 1996, da de "gamle" Norges Statsbaner, NSB, blev omorganiseret.

Jernbaneverket havde ikke tilladelse til at drive transportvirksomhed. Togene blev i stedet kørt af licenserede trafikselskaber som NSB, Flytoget, CargoNet, Green Cargo, Ofotbanen og andre. Det var ikke JBV, der godkendte transportselskaberne, men virksomheden skulle stille spor til rådighed for licenserede transportselskaber i form af sporadgangsaftaler.

JBV's større vedligeholdelsesarbejder skete som regel ved udbudsrunder, mens den daglige drift og vedligeholdelse udførtes af JBV's egne ansatte.

JBV blev afviklet 31. december 2016, hvorefter opgaverne blev overført til Jernbanedirektoratet og Bane NOR.

Eksterne henvisninger 
 Jernbaneverkets hjemmeside

Noter 

Jernbanestrækninger i Norge
Etableret i 1996
Statsejede virksomheder fra Norge
Ophørt i 2016
Scholarpedia

Scholarpedia er en gratis open access hjemmeside med peer-review der virker som online-encyklopædi. Artiklerne er struktureret i den kendte Wikipedia stil. Forskellen mellem Wikipedia og Scholarpedia ligger i fagfællebedømmelsen som hver artikel undergår før publikation, og at skribenterne er eksperter indenfor området samt står med navn.
 
Leksikonartiklerne gennemgår peer-review (fagfællebedømmelse), i lighed med artiklerne i internationale videnskabelige tidsskrifter. De bedømte færdige artikler varetages herefter af forfatterne, som en slags kuratorer, der skal godkende alle kommende ændringer og opdateringer af artiklerne.
 
Scholarpedias artikler kan citeres som kildemateriale, i andre videnskabelige værker, da de på grund af fagfællebedømmelsen, har gennemgået den internationalt anerkendte kvalitetskontrol. Dette er i modsætning til Wikipedia, hvor ændringer ikke (nødvendigvis) godkendes af en fagperson, hvormed læseren af artiklerne i Wikipedia ikke nødvendigvis har sikkerhed for, at materialet er af en høj faglig standard.

Der er blandt andet 16 Nobelpris modtagere som skriver for Scholarpedia.

Eksterne henvisninger
Scholarpedia.org

Onlineencyklopædier
Wikier
Biblioteks-_og_informationsvidenskab
Citytunneln

Citytunneln er en tunnel til jernbanetrafik i Malmø i Skåne, Sverige. Hele forbindelsen er 11 kilometer lang, heraf 6 kilometer tunnel under det centrale Malmø. Med de nødvendige forbindelser til eksisterende spor var den samlede sporlængde 17 km. Projekteringen af den såkaldte tunnelløsning begyndte i 1991. Selve byggeriet blev påbegyndt i 2005. Indvielsen fandt sted den 4. december 2010, mens de første ordinære tog kørte gennem tunnelen den 12. december 2010, et halvt år før oprindelig planlagt.

Tunnelens vigtigste opgave er at knytte trafikken fra Söderslätt sammen med Øresundstogtrafikken, gøre Malmös centralstation til en gennemkørselsstation (den har tidligere været en sækstation på samme måde som for eksempel Århus H), aflaste Kontinentalbanan for persontrafik samt øge Øresundstrafikkens opmarchområde.

Med åbningen af den underjordiske station i bydelen Triangeln skabtes også en af Sveriges største jernbanestationer, med stærkt forkortede rejsetider fra eksempelvis Lund til de sydlige dele af det centrale Malmö, tæt på Universitetssjukhuset MAS. Malmø har dermed to stationer i centrum, hvor Triangelns Station er den med flest arbejdspladser og husstande i nærheden.

I februar 2005 beregnede man at Citytunneln ville komme til at koste 9,45 milliarder SEK i 2001-kroner, hvoraf 7,1 milliarder SEK betales af Banverket, 1,1 milliard af Malmö kommune, 0,9 milliard af Region Skåne og 0,3 milliard er EU-bidrag.

Ud over Triangelns Station er også Hyllie Station åbnet. Ved Malmö Centralstation er der bygget en underjordisk del til den gennemkørende trafik, hvilket øger stationens kapacitet væsentligt. Rejsetiden fra Malmö Centralstation til Københavns Hovedbanegård beregnes til 33 minutter, mod de tidligere 35 minutter.

Den største tidsbesparelse er dog for rejsende til og fra Triangeln, som er en centralt beliggende plads i Malmø (15-25 minutters tidsbesparelse). Fra destinationer nord for Malmö er der en vis tidsbesparelse til København, omkring 10 minutter, da togene af blandt andre køreplanstekniske årsager før skulle holde 7-10 minutter ved Malmö Centralstation (der da var endestation), mens opholdet med gennemkørselsspor kan begrænses til 1-2 minutter.

Ifølge samfundsøkonomiske analyser udført af CTEK, Centrum för Transportekonomi, vil citytunnelprojektet give et svagt positivt eller svagt negativt resultat, med størst sandsynlighed for at projektet vil kunne være rentabelt. Ifølge Banverkets egen passagerprognose, bliver projektet ikke rentabelt.  Disse beregninger blev udført i 2001, hvor de forventede omkostninger (baseret på 2001-kroner) lå på 8 milliarder SEK. Siden 2000'ernes begyndelse er der sket en kraftig forøgelse af lokale og regionale togrejser.

Eksterne henvisninger

Kilder 

Jernbanestrækninger i Sverige
Transport i Malmø
Roger Martin du Gard

Roger Martin du Gard (født 23. marts 1881, død 22. august 1958) var en fransk forfatter. Han blev tildelt nobelprisen i litteratur i 1937.

Eksterne henvisninger 

Romanforfattere fra Frankrig
Nobelprismodtagere i litteratur
Nobelprismodtagere fra Frankrig
Palæografer
Arkivarer fra Frankrig
Bartender

En bartender serverer drikke – ofte med alkohol – til kunderne i en bar. Bartenderen arbejder på steder som barer, pubber, restauranter og diskoteker, besidder både jobbet som udskænker og kunderelation, og arbejder typisk med cocktails, vin og øl – i stigende omfang også med diverse kaffeprodukter som cafe latte og espresso.

Bartenderen skal kende stedets drinkskort (herunder også øl mv.), udføre let rengøring og generel kundepleje. Bartenderen skal tillige sikre, at eventuelle krav til aldersgrænse for udskænkning af alkoholiske drikke overholdes.

Aflønning 
Aflønning som bartender kan ske på flere måder. I Danmark består lønnen ofte af en grundløn plus eventuelle drikkepenge, men nogle steder får bartenderne alene en fast løn, mens den andre steder alene består af drikkepenge.

Uddannelse 
I Danmark er der tre veje til at blive bartender:
 Man kan blive professionel bartender på Teknisk Skoles tjeneruddannelse.
 Man kan tage på et bartenderkursus, der udbydes af forskellige firmaer – en del af dem tilbyder efterfølgende jobgaranti i Danmark eller udlandet.
 Man kan troppe op på sit lokale diskotek og spørge, om de mangler en bartender.

Eksterne henvisninger

Stillingsbetegnelser
Jean Monnet

Jean Omer Marie Gabriel Monnet (9. november 1888 – 6. marts 1979) var en fransk diplomat, iværksætter, og regnes som arkitekten bag et forenet Europa. Til trods for at han aldrig blev politisk valgt, arbejdede han bag scenen for amerikanske og europæiske regeringer som en pragmatisk internationalist.

Hans liv 
Jean Monnet blev født ind i en fransk vinhandlerfamilie i Cognac. Han tilbragte flere år i London og USA, hvor hans fordomsfrihed over den engelsktalende verden var bemærkelsesværdig.

Under første verdenskrig arbejdede Monnet i organisationer for økonomisk samarbejde.

Jean Monnet udtrykte privat sin idé om et nyt Europa:

"Europas nationer bør ledes i retning mod oprettelsen af en superstat, uden at befolkningerne opfatter, hvad der er ved at ske ."

Poster 
I 1952–1955 var Jean Monnet den første formand for Kul- og Stålunionens Høje Myndighed, der var en forløber for EU-Kommission. 

Politikere fra Frankrig
Franskmænd begravet i Panthéon
Europa-Kommissionsformænd
Pub

Pub er en forkortelse for det engelske public house (= offentligt hus) og er et serveringssted med alkohol og enkle madretter. Hvis ejeren er uafhængig af det bryggeri, der leverer øl til pubben, kaldes den et free house. Udskænker han traditionelt øl, skilter han med real ale.

Begrebet 
Begrebet "pub" forbindes med England, Skotland, Irland, Australien og andre steder tilhørende den britiske kultursfære. Der er knapt 60.000 pubber i Storbritannien. Især i mindre byer og landsbyer kan en pub være midtpunktet for lokalsamfundet, og spiller ligesom den lokale kirke en rolle som samlingspunkt.

En pub, der tilbyder overnatningsmuligheder, er en kro (engelsk: inn). Et andet begreb for pub kan være bar, men der serveres som regel ikke madretter.

En gastropub fokuserer på kvaliteten af maden. Navnet er en kombination af "gastronomi" og "pub" og blev brugt første gang i 1991, da David Eyre og Mike Belben overtog Eagle pub i Clerkenwell i London. Den nye "restaurant-i-pub" har styrket både pub- og spisekulturen, men er kritiseret for at ødelægge de traditionelle pubber.

Navnene 
I 1393 udstedte kong Richard 2. en forordning, der pålagde enhver engelsk inn at sætte et skilt op. Det åbnede for en række opfindsomme navne og slående skilte. Henrik 8.s første kone, Catherine af Aragon eller Catherine la Fidele, er det forvanskede ophav til pubnavnet the Cat & Fiddle (= katten og violinen), mens Infanta de Castille, Edward 1.s dronning, er udødeliggjort som the Elephant and Castle (= elefanten og slottet).

Referencer

Eksterne henvisninger 
 Britishpubguide.com (engelsk)
Arbejdsdirektoratet

Arbejdsdirektoratet var et direktorat under Beskæftigelsesministeriet.

Arbejdsdirektoratet havde det overordnede ansvar for administrationen af de forsørgelsesydelser, som a-kasser og kommuner udbetalte i forbindelse med ledighed, sygdom, orlov og tilbagetrækning fra arbejdsmarkedet.

Arbejdsdirektoratet administrerede tillige reglerne om ret til ferie og feriepenge.

Nedlæggelse 
Arbejdsdirektoratet blev nedlagt den 1. januar 2011. Direktoratets opgaver blev i stedet overdraget de tre styrelser 
Arbejdsskadestyrelsen, Pensionsstyrelsen og Arbejdsmarkedsstyrelsen.

Eksterne henvisninger 
 Arbejdsdirektoratets hjemmeside

Danske styrelser